CELEX: 52018PC0058
Language: lv
Date: 2018-02-09
Title: Priekšlikums PADOMES ĪSTENOŠANAS LĒMUMS, ar ko Ungārijai atļauj piemērot īpašu pasākumu, atkāpjoties no 193. panta Padomes Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 9.2.2018
            COM(2018) 58 final
            2018/0023(NLE)
            Priekšlikums
            PADOMES ĪSTENOŠANAS LĒMUMS,
            ar ko Ungārijai atļauj piemērot īpašu pasākumu, atkāpjoties no 193. panta Padomes Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               
                  Saskaņā ar 395. panta 1. punktu Direktīvā 2006/112/EK (2006. gada 28. novembris) par kopējo pievienotās vērtības nodokļa sistēmu
                     1
                   (turpmāk “PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai lai nepieļautu konkrētus izvairīšanās no nodokļu maksāšanas vai nodokļu apiešanas veidus.
               
            
            
               Ar vēstuli, kas Komisijā reģistrēta 2017. gada 26. jūnijā, Ungārija pieprasīja atļauju pagarināt Padomes 2015. gada 10. decembra Īstenošanas lēmumu (ES) 2015/2349
                  2
                un tādējādi turpināt piemērot pasākumu, ar kuru atkāpjas no PVN direktīvas 193. panta. Saskaņā ar PVN direktīvas 395. panta 2. punktu un pēc tam, kad tā bija saņēmusi no Ungārijas sīkāku informāciju par pieprasījuma pamatojumu, Komisija 2017. gada 11. decembra vēstulē informēja pārējās dalībvalstis par Ungārijas iesniegto pieprasījumu. Komisija 2017. gada 12. decembra vēstulē paziņoja Ungārijai, ka tās rīcībā ir visa informācija, ko tā uzskata par nepieciešamu pieprasījuma izvērtēšanai.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Ungārija informēja Komisiju par krāpšanas shēmām personāla nodrošināšanas nozarē, jo īpaši saistībā ar pagaidu nodarbinātības aģentūrām un organizācijām, kas sniedz līdzīgus pakalpojumus, piemēram, skolu kooperatīviem, kuru locekļi veic darbu trešo personu uzdevumā. 
               
               
                  Viena no šāda veida pakalpojumu sniegšanas pamatīpašībām ir tas, ka nav nepieciešami lieli ieguldījumi vai īpašas zināšanas. Tādēļ ir samērā viegli dibināt šāda veida uzņēmumu, kas īsā laikā pazūd. Ievērojot to, ka nepieciešamie ieguldījumi ir nelieli, PVN, kas saņemts no klientiem, bieži vien ievērojami pārsniedz atskaitāmo PVN par šiem ieguldījumiem vai, vispārīgāk, par priekšnodokli. Neatskaitītais PVN par priekšnodokli tādējādi veido tikai nelielu izmaksu elementu, kad šie uzņēmumi, kuru aktīvi ir nelieli vai to vispār nav, pazūd. Ir grūti vai neiespējami atgūt nenomaksātā PVN kopējo summu.
               
               
                  Lai cīnītos pret krāpšanu PVN jomā pagaidu nodarbinātības aģentūru nozarē, Ungārija 2014. gadā pieprasīja atkāpi no PVN direktīvas 193. panta, lai varētu noteikt, ka attiecībā uz tāda personāla nodrošināšanu, kurš veic darbības, uz ko neattiecas PVN direktīvas 199. panta 1. punkta a) apakšpunkts, par PVN nomaksu atbildīgā persona ir nodokļa maksātājs, kuram šo nodrošināšanu veic (apgrieztās maksāšanas sistēma). Šī atļauja tika piešķirta ar Padomes Īstenošanas lēmumu (ES) 2015/2349
                     3
                  , kura termiņš beidzās 2017. gada 31. decembrī. 
               
               
                  Ungārija pieprasīja atļauju turpināt piemērot īpašo pasākumu, ar ko atkāpjas no PVN direktīvas 193. panta, un vienlaikus paplašināt tā darbības jomu, attiecinot to arī uz pensionāru kooperatīviem. 
               
               
                  Saskaņā ar Ungārijas sniegto informāciju ir pierādījies, ka apgrieztās maksāšanas sistēma ir piemērots un efektīvs līdzeklis cīņā pret korupciju pagaidu nodarbinātības aģentūru nozarē. Ungārija jo īpaši norāda, ka pēc apgrieztās maksāšanas sistēmas ieviešanas pagaidu nodarbinātības aģentūru skaits samazinājās. Tajā pašā laikā dati liecina, ka, lai gan 2016. gadā nodokļa maksātāju skaits attiecīgajā nozarē samazinājās, krasi palielinājās apliekamā summa par nodrošināšanu iekšzemē. 
               
               
                  Ungārija norāda, ka ir ieviests ievērojams skaits pasākumu, lai apkarotu krāpšanu PVN jomā (piemēram, pastiprināta uzraudzība un kontrole, reģistrējot jaunu uzņēmumu, izmaiņas tiesību aktos, lai palielinātu kontroles pasākumu efektivitāti, ikmēneša PVN deklarācijas no jauna reģistrētiem uzņēmumiem, minimālās pakalpojumu maksas ieviešana skolu kooperatīviem, kases aparātu čeku uzraudzība tiešsaistē, iekšzemes PVN kopsavilkuma paziņojumi noteiktos gadījumos u. c.). Ungārija plāno arī citus krāpšanas apkarošanas pasākumus, īpaši koncentrējoties uz pagaidu nodarbinātības aģentūrām (piemēram, sašaurinot pagaidu nodarbinātības aģentūru darbības nozari, ieviešot garantiju saistībā ar darbību šajā nozarē, paplašinot nodarbinātības drošību). Neraugoties uz šiem pasākumiem, Ungārija uzskata – lai vēl vairāk samazinātu kaitējumu nozarei, ir jāsaglabā aizsargājošā apgrieztās maksāšanas sistēma. 
               
               
                  Ungārija arī informēja Komisiju, ka Ungārijā plānots ieviest jaunu juridiskas personas formu, proti, pensionāru kooperatīvus. Līdzīgi, kā tas ir skolu kooperatīvos, nodarbināšana pensionāru kooperatīvos būtu uzskatāma par analogu pagaidu nodarbinātībai. Tāpēc Ungārija lūdz piemērot apgrieztās maksāšanas sistēmu arī šiem kooperatīviem. 
               
               
                  Jānorāda, ka PVN direktīvā jau paredzēta apgrieztās maksāšanas sistēmas fakultatīva piemērošana attiecībā uz personāla nodrošināšanu (PVN direktīvas 199. panta 1. punkta b) apakšpunkts). Šī iespēja faktiski attiecas tikai uz nekustamā īpašuma nozari (PVN direktīvas 199. panta 1. punkta a) apakšpunkts). Tāpēc ierosinātais atkāpes pasākums būtu jāpiemēro tikai tām situācijām, uz kurām jau neattiecas PVN direktīva.
               
            
            
               Visbeidzot, tā kā atkāpes pasākuma pieņemšana notiks tad, kad būs zaudējis spēku Padomes Īstenošanas lēmums (ES) 2015/2349 (t. i., pēc 2017. gada 31. decembra), ar šo priekšlikumu nevar pagarināt iepriekšējo pasākumu. 
            
            
               Tiek ierosināts piešķirt atkāpi līdz 2020. gada 31. decembrim. Tā kā līdz atkāpes piemērošanas termiņa beigām Ungārijas veiktajiem un ieviešamajiem pasākumiem būtu jādod rezultāts cīņā pret krāpšanu attiecīgajā nozarē, Ungārijai nevajadzētu vēl ilgāku laiku atkāpties no PVN direktīvas 193. panta noteikumiem attiecībā uz personāla nodrošināšanu, ko veic pagaidu nodarbinātības aģentūras. Tāpēc atkāpes atjaunošanai nevajadzētu būt nepieciešamai. 
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               PVN direktīvas 395. pants.
            
            
               •Subsidiaritāte (neekskluzīvas kompetences gadījumā) 
            
         
         
            
               Vadoties pēc PVN direktīvas noteikuma, kurš ir šā priekšlikuma pamatā, subsidiaritātes principu nepiemēro.
            
            
               •Proporcionalitāte
            
            
               
                  Priekšlikums ir saskaņā ar proporcionalitātes principu šādu iemeslu dēļ.
               
               
                  Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus.
               
               
                  Ievērojot atkāpes ierobežoto darbības jomu, īpašais pasākums ir proporcionāls mērķim, proti, apkarot izvairīšanos no nodokļu maksāšanas. Tas nepārsniedz to, kas ir nepieciešams, lai apkarotu krāpšanu konkrētajā nozarē.
               
            
            
               •Juridiskā instrumenta izvēle
            
            
               
                  Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Turklāt Padomes lēmums ir vispiemērotākais juridiskais instruments, jo to var adresēt atsevišķām dalībvalstīm.
               
            
            
               3.EX POST NOVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Šā priekšlikuma pamatā ir Ungārijas pieprasījums, un tas attiecas tikai uz šo dalībvalsti.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs.
               
            
            
               •Ietekmes novērtējums
            
            
               Šā īstenošanas lēmuma priekšlikuma mērķis ir novērst konkrētus izvairīšanās no nodokļu maksāšanas vai nodokļu apiešanas veidus personāla nodrošināšanas nozarē Ungārijā. Apgrieztās maksāšanas sistēmai būtu jāpalīdz Ungārijai turpināt cīnīties pret krāpšanu PVN jomā šajā nozarē. Tādējādi atkāpes pasākumam būs potenciāli pozitīva ietekme. 
            
            
               Tās ietekme jebkurā gadījumā būs neliela, jo ierobežots ir gan atkāpes piemērošanas laiks, gan joma.
            
            
               4.IETEKME UZ BUDŽETU
            
            
               
                  Priekšlikumam nebūs negatīvas ietekmes uz ES budžetu.
               
            
            
               5.CITI ELEMENTI
            
            
               Priekšlikumā ir iekļauta turpināmības klauzula – 2020. gada 31. decembris.
            
            
               2018/0023 (NLE)
            
         
         
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Ungārijai atļauj piemērot īpašu pasākumu, atkāpjoties no 193. panta Padomes Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2006/112/EK (2006. gada 28 novembris) par kopējo pievienotās vērtības nodokļa sistēmu
                  4
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Direktīvas 2006/112/EK 193. pantā paredzēts, ka nodokļa maksātājs, kas veic apliekamas preču vai pakalpojumu piegādes, parasti atbild par pievienotās vērtības nodokļa (PVN) nomaksu nodokļu iestādēm.
            
            
               (2)Lai cīnītos pret krāpšanu PVN jomā pagaidu nodarbinātības aģentūru nozarē, Ungārija 2014. gadā pieprasīja atļauju ieviest īpašu pasākumu, ar ko atkāpjas no Direktīvas 2006/112/EK 193. panta, lai varētu noteikt, ka attiecībā uz tāda personāla nodrošināšanu, kurš veic darbības, uz ko neattiecas minētās direktīvas 199. panta 1. punkta a) apakšpunkts, par PVN nomaksu atbildīgā persona ir nodokļa maksātājs, kuram šo nodrošināšanu veic (“apgrieztās maksāšanas sistēma”). Šī atļauja tika piešķirta ar Padomes Īstenošanas lēmumu (ES) 2015/2349
                  5
               , kura termiņš beidzās 2017. gada 31. decembrī. 
            
            
               (3)Ar vēstuli, kas Komisijā reģistrēta 2017. gada 26. jūnijā, Ungārija ir pieprasījusi atļauju piemērot pasākumu, ar ko atkāpjas no minētās direktīvas 193. panta, lai noteiktu, ka personāla nodrošināšanā saņēmējs ir atbildīgs par PVN nomaksu. 
            
            
               (4)Komisija saskaņā ar Direktīvas 2006/112/EK 395. panta 2. punktu 2017. gada 11. decembra vēstulē informēja pārējās dalībvalstis par Ungārijas pieprasījumu. Komisija 2017. gada 12. decembra vēstulē paziņoja Ungārijai, ka tās rīcībā ir visa informācija, kas nepieciešama pieprasījuma izvērtēšanai.
            
            
               (5)Saskaņā ar Ungārijas sniegto informāciju vairāki operatori pagaidu nodarbinātības aģentūru nozarē ir iesaistījušies krāpnieciskās darbībās un sniedz pakalpojumus, nemaksājot nodokļu iestādēm PVN. Tā kā šāda veida darbībai ne vienmēr vajadzīgs būtisks priekšnodoklis vai ieguldījums, PVN, ko saņem minētās aģentūras, bieži vien būtiski pārsniedz atskaitāmo PVN, kuru tās samaksājušas saviem piegādātājiem. Vairākas šādas aģentūras, kuru aktīvi ir nelieli vai to vispār nav, pēc tam īsā laikā (pēc dažiem mēnešiem) pazūd, tādējādi apgrūtinot vai padarot neiespējamu nenomaksātā PVN atgūšanu.
            
            
               (6)Šādos gadījumos nosakot to personu, kurai piegādā pakalpojumus, par personu, kas atbild par PVN nomaksu, minētā atkāpe novērstu iespēju šādā veidā izvairīties no nodokļa nomaksas. Ungārija norādīja, ka pēc apgrieztās maksāšanas sistēmas ieviešanas attiecībā uz personāla nodrošināšanu Ungārijā nodarbinātības aģentūru skaits samazinājās, liecinot par tirgus attīrīšanos. Ungārija uzskata, ka apgrieztās maksāšanas sistēma ir piemērots un efektīvs līdzeklis cīņā pret korupciju pagaidu nodarbinātības aģentūru nozarē. 
            
            
               (7)Saskaņā ar Ungārijas sniegto informāciju ir ieviests ievērojams skaits pasākumu, lai cīnītos pret krāpšanu PVN jomā, un Ungārija plāno arī citus krāpšanas apkarošanas pasākumus, īpaši koncentrējoties uz pagaidu nodarbinātības aģentūrām. Neraugoties uz šiem pasākumiem, Ungārija uzskata, ka, lai vēl vairāk samazinātu kaitējumu nozarei, ir jāturpina piemērot aizsargājošo apgrieztās maksāšanas sistēmu. 
            
            
               (8)Vairākās personāla nodrošināšanas situācijās, kas uzskaitītas Direktīvas 2006/112/EK 199. panta 1. punkta a) apakšpunktā, jau ir iespējams norādīt, ka saņēmējs ir persona, kura ir atbildīga par PVN nomaksu. Ungārijai tāpēc būtu jāatļauj piemērot apgrieztās maksāšanas sistēmu personāla nodrošināšanai, uz ko vēl neattiecas Direktīva 2006/112/EK.
            
            
               (9)Atkāpei būtu jāpaliek spēkā ierobežotu laiku. 
            
            
               (10)Ungārijas veicamajiem pasākumiem būtu jānovērš krāpšana konkrētajā nozarē, un tāpēc nebūtu vajadzīga nekāda turpmāka atkāpe no Direktīvas 2006/112/EK 193. panta attiecībā uz personāla nodrošināšanu.
            
            
               (11)Atkāpe neietekmē Savienības pašas resursus, ko veido iekasētais PVN,
            
            
               IR PIEŅĒMUSI ŠO LĒMUMU. 
            
         
         
            
               1. pants
            
            
               Atkāpjoties no Direktīvas 2006/112/EK 193. panta, Ungārijai tiek atļauts noteikt, ka par PVN nomaksu atbildīgā persona ir nodokļa maksātājs, kuram nodrošina personālu, kas veic tādas darbības, uz kurām neattiecas Direktīvas 2006/112/EK 199. panta 1. punkta a) apakšpunkts.
            
            
               2. pants
            
            
               Šis lēmums stājas spēkā tā paziņošanas dienā.
            
            
               Šis lēmums zaudē spēku 2020. gada 31. decembrī.
            
            
               3. pants
            
            
               Šis lēmums ir adresēts Ungārijai.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        OV L 330, 16.12.2015., 53. lpp. 
               
               
                  
                     (3)
                  
                        OV L 330, 16.12.2015., 53. lpp. 
               
               
                  
                     (4)
                  
                        OV L 347, 11.12.2006., 1. lpp.
               
               
                  
                     (5)
                  
                        Padomes Īstenošanas lēmums (ES) 2015/2349 (2015. gada 10. decembris), ar ko Ungārijai atļauj piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 330, 16.12.2015., 53. lpp.).